钦定古今图书集成/明伦汇编/家范典/第029卷 > 朱子全书 > 《请致仕侍亲表》敬让
## 钦定古今图书集成/明伦汇编/家范典/第029卷 > 朱子全书 > 《请致仕侍亲表》敬让

臣某言：“臣闻事君事亲，率由之道斯一；为臣为子，资
敬之途无二。臣实不才，累昇荣级，徒以家承勋旧，地
分茅土，宠命优渥，实此之由，非臣妄庸，所堪奖拔。臣
未登壮岁，乾荫先倾。逮于强仕，母氏为育，欣欣而就
禄者，希禄养之及亲也。臣虽愚鄙，妄佩朝簪。臣母王
夙侍巾栉，久经忧苦，一缠风疾，二十馀年。今秋以来”，
所苦增剧。板舆周览，近在于家园；彩服承欢，久违于
膝下。臣谬居藩佐，累变炎凉，瞻望庭闱，五情纡结。虽
王臣蹇蹇，匪躬之故；而孝道蒸蒸，因心罔极。伏惟陛
下圣明统业，孝理天下，文轨同于八荒，德教加于百
姓。况臣沐浴皇化，差池班列，尘忝滋久，臣复何言？臣
兄弟之中，臣又居长，五起三省，是臣“微志。视膳尝药，
非臣而谁。臣之愚诚，天地神祇，所共照鉴。伏乞天恩，
少留哀察。臣请解所职，侍养京都。冀乌鸟之情，俯遂
终食；犬马之报，希酬万一。臣虽死之日，犹生之年。无
任倥偬迫切之至。”